Decreto do DOG nº 207 do 2011/10/28 - Xunta de Galicia\nDOG Núm. 207 Venres, 28 de outubro de 2011 Páx. 31749\nDECRETO 202/2011, do 13 de outubro, polo que se declara ben de interese cultural, coa categoría de monumento, o Santuario da Nosa Señora do Refuxio A Divina Peregrina, no termo municipal de Pontevedra, na provincia de Pontevedra.\nA Dirección Xeral do Patrimonio Cultural, por Resolución do 14 de abril de 2011, incoa o expediente para a declaración de ben de interese cultural (BIC), coa categoría de monumento, en favor do Santuario da Nosa Señora do Refuxio A Divina Peregrina, no termo municipal de Pontevedra, na provincia de Pontevedra, e dispón a apertura dun período de información pública durante o prazo dun mes desde o día seguinte ao da publicación da resolución no Diario Oficial de Galicia, que ten lugar o día 28 de abril de 2011 (DOG número 82).\nVistos os informes da Real Academia Galega de Belas Artes de Nosa Señora do Rosario, do Consello da Cultura Galega, da Facultade de Xeografía e Historia da Universidade de Santiago de Compostela e da Comisión Territorial do Patrimonio Histórico de Pontevedra, así como o dos servizos técnicos da Dirección Xeral do Patrimonio Cultural, todos eles favorables á declaración, proponse declarar o Santuario da Nosa Señora do Refuxio A Divina Peregrina ben de interese cultural, coa categoría de monumento.\nÁ vista de todo anterior, finalizada a instrución do correspondente procedemento administrativo, cómpre proceder á súa resolución definitiva, conforme o disposto no artigo 12 da Lei 8/1995, do 30 de outubro, do patrimonio cultural de Galicia.\nEn consecuencia, por proposta do conselleiro de Cultura e Turismo, e logo da deliberación do Consello da Xunta de Galicia na súa reunión do día trece de outubro de dous mil once,\nPrimeiro. Declarar ben de interese cultural, coa categoría de monumento, o Santuario da Nosa Señora do Refuxio A Divina Peregrina, no termo municipal de Pontevedra, na provincia de Pontevedra, consonte a descrición e xustificación que se detallan no anexo I.\nSegundo. A zona afectada pola declaración é a comprendida na delimitación literal e gráfica recollidas no anexo II deste decreto.\nDescrición e xustificación\nO santuario, erguido nun terreo fóra das murallas da cidade medieval nas proximidades da porta das Trabancas, pola que entraban en Pontevedra os que viñan de Portugal e de Tui para se dirixiren a Santiago de Compostela, sitúase na praza da Peregrina, onde o Camiño Portugués de Santiago entra no conxunto histórico de Pontevedra.\nA súa construción iniciouse no ano 1778, baixo a dirección de Antonio de Souto, que contou coa colaboración de Bernardo Xosé de Mier, e está indubidablemente ligada ao Camiño de Santiago.\nConstruído en estilo barroco tardío, con solucións neoclásicas e con clara influencia lusa, é un dos poucos exemplos de igrexas con planta central.\nO interior organízase arredor da cúpula, formando unha rotonda enmarcada por catro pilastras de fuste estriado, que se ergueu sobre unha base dobre, formada por un zócolo e un plinto, e que sosteñen os arcos formeiros rebaixados sobre os cales se apoia a cúpula. O anel da cúpula, con triglifos, gotas e denticulado, dá paso a unha cornixa voada que forma no interior un balcón corrido con balaustrada de ferro. O intradorso da cúpula está decorado con raios organizados en forma tripartita, deixando entre os grupos un amplo espazo en que se abren catro vans con arco rebaixado e derramo interior, recercados de moldura en ángulo. Os raios decóranse con casetos e rocalla. O presbiterio é de planta rectangular e está cuberto con bóveda de cruzaría rebaixada. Nel instálase o retablo principal da capela, que acolle a imaxe da Peregrina. O retablo, deseñado por Melchor de Prado a comezos do século XIX, é de estilo neoclásico e, como moitos outros da súa época, é de madeira pintada imitando materiais nobres. A fornela da virxe está flanqueada por columnas corintias que sosteñen unha cornixa que remata en frontón triangular; sobre este e sostido por anxos, un medallón cun relevo que representa a Fuxida a Exipto. Na entrada da capela hai un pórtico con bóveda de aresta e dous oitavos, sobre o cal existe un pequeno coro alto que se abre ao espazo da capela.\nCanto ao exterior, o máis destacado é a fachada convexa. Organízase horizontalmente en tres tramos. O primeiro, a través do cal se ilumina o interior, divídese verticalmente en tres rúas: a central leva a portada formada por un lintel con doelas e unha moldura traballada na mesma pedra, con liñas mixtilíneas; leva molduras en ángulo nas ucheiras e un gran van semicircular no remate; enriba do arco unha ventá, cun cerco de molduras, volutas aos lados e frontón triangular por riba. Este corpo central aparece separado das rúas laterais por medio de parellas de pilastras de orde xigante que abranguen todo o corpo inferior; estas levántanse sobre un podio, apoiado nun zócolo, sobre o que cal se apoia un plinto no cal se sitúa a base da pilastra. O fuste da pilastra é de festón vertical refundido. O capitel lembra a orde toscana. As rúas laterais levan na súa parte inferior un pequeno óculo ou ollo de boi e sobre el unha ventá rectangular rematada cun dosel curvo. O segundo tramo da fachada vai separado por medio dunha cornixa moi voada e de liña movida; as súas proporcións son a metade do que mide o primeiro corpo de altura. Neste tramo dispóñense tres fornelas con arco de medio punto e cuncha, coas figuras de San Roque, a Virxe da Peregrina e o Apóstolo Santiago vestidos de peregrinos, que van separadas por dúas parellas de pilastras de estilo corintio. Estre tramo remata cun friso con triglifos e capiteis con recortes de placas que lembran o barroco santiagués. Sobre o conxunto repítese a cornixa voada. O último tramo está formado por un frontón triangular roto que deixa pasar a figura da Fe sobre unha peaña e, aos dous lados, dúas torres xemelgas. As torres pasan da planta cadrada á octogonal. Divídese en tres corpos: o primeiro é macizo, con pilastras, de base cuadrangular; sobre este, o corpo das campás que ten a cada lado un arco de medio punto. O terceiro corpo sepárase do anterior por unha cornixa decorada con pináculos; ten un novo campanario, de base octogonal, e oito vans de dimensións máis reducidas. As torres remátanse cunha pequena cúpula. A fachada está formada por aparello de cantaría irregular de pedras de granito. O resto do edificio é de cachotería con cadeas e resaltan os recadros de cantaría á vista con entrepanos de muro de cachotería encalado. O remate superior é unha balaustrada voada respecto da fachada sobre a cornixa. A ábsida conforma, ao exterior, un volume independente da nave, ao que se acaroan as dúas sancristías, de menos altura que a primeira. Da cúpula interior destaca a lanterna.\nAnte a portada, o adro, nunha cota superior á das rúas, está perfectamente delimitado por unha balaustrada de pedra que se interrompe en catro puntos do perímetro, nos que se sitúan as escalinatas de acceso. Fronte á porta de entrada a balaustrada vese interrompida por unha fonte de triplo cano rematada por un arco carpanel sobre o cal descansa unha figura de Teucro. Os tres canos verten as augas nunha pía situada no exterior do adro.\nI. Descrición da delimitación do monumento.\nBaseándose nos criterios de proximidade e relacións visuais intégranse dentro do contorno de protección da capela da Peregrina as rúas de acceso ao templo, as prazas e os edificios cuxa modificación poida incidir directamente na apreciación do ben e na relación deste co seu medio e poidan deteriorar a vista do monumento ou desde el.\nNo contorno de protección inclúense, por cuestións de relación visual desde estes espazos cara á capela, parte da rúa dos Soportais da Ferraría, a praza da Ferraría, a praza da Estrela, os xardíns de Casto Sampedro e a rúa de Benito Corbal, no tramo entre a rúa Daniel de la Sota e a praza de Ourense; estes espazos quedan incluídos no ámbito do conxunto histórico e, independentemente da protección que lle corresponda como ben de interese cultural e de que as accións que sobre el se leven a cabo estean encamiñadas á súa conservación e mellora, as intervencións que afecten estas áreas non deturparán a percepción do monumento e non alterarán a visión do conxunto que inclúe a capela.\nFóra do ámbito do conxunto histórico inclúense dentro do contorno de protección as rúas de acceso á praza da Peregrina (rúa Michelena, rúa da Oliva, rúa da Peregrina), e, xunto con estes espazos, as edificacións que os conforman.\nNas rúas da Oliva e da Peregrina, en todo o seu traxecto, e nas rúas Michelena e Soportais da Ferraría, no último tramo, a visión do ben protexido pode verse dificultada pola existencia de carteis, sinais, paneis informativos e mobiliario urbano. É importante o coidado de todos aqueles elementos que se sitúan fóra da aliñación, sobrevoando ou ocupando o espazo público, que poidan interromper a relación visual coa capela. É por mor da acumulación destes elementos (farois, carteis, bandeirolas) polo que se ve interrompida a que debería ser unha comunicación fluída entre a capela da Peregrina e a praza de Ourense e os xardíns de Castro Sampedro.\nNas rúas pertencentes ao contorno os penais adquiren nalgúns casos unha forte presenza nas perspectivas visuais, xa sexa desde o ben protexido ou cara a el. Por iso que a protección se estende alén da fachada das rúas incluíndo:\n– Cun fondo de 25 metros (fondo máximo dos edificios existentes -agás a planta baixa- e maior que o fondo edificable) os edificios da fachada noroeste da rúa da Oliva no tramo desde a rúa García Camba ata a praza da Peregrina, co obxecto de poder regular o volume das edificacións e o tratamento dos penais dos edificios que dan a esta rúa.\n– Cun fondo de 24 metros (fondo edificable maior que o dos edificios) os edificios da fachada sur da rúa Michelena no tramo desde a rúa Gutiérrez Mellado ata a praza da Peregrina.\n– Inclúese ademais, dentro do contorno de protección, parte do quinteiro delimitado polas rúas Michelena, dos Soportais da Ferraría e Fernando Villaverde.\nAsí mesmo, inclúese o quinteiro delimitado polas rúas García Camba, da Oliva e Peregrina. Os edificios que dan fronte ás rúas da Oliva e da Peregrina inclúense co obxecto de regular o volume das edificacións, o tratamento dos penais dos edificios que dan a esta rúa e aqueles elementos que poidan sobresaír das aliñacións da rúa; e respecto dos edificios que dan á rúa García Camba, a modificación do volume dos edificios podería afectar a percepción da capela dentro do seu contorno.\nII. Descrición da delimitación do contorno.\nO contorno de protección proposto queda literalmente referenciado mediante a cita dos predios catastrais e rúas por as que discorre a demarcación detallada graficamente segundo o plano que se xunta (anexo II). Para a delimitación do contorno de protección pártese do punto 1 situado na esquina nordeste do predio catastral 9479603NG2997N. Desde este punto, e coincidindo coas aliñacións cara ao sur da marxe oeste das rúas Cobián Rofignac e Daniel de la Sota, cruza a rúa da Peregrina ate o punto 2 situado sobre a aliñación á rúa García Camba da parcela catastral 9478016NG2997N, no cruzamento das rúas Peregrina e García Camba. Segue a aliñación da rúa García Camba cara ao oeste e prolóngase esta liña cruzando a rúa da Oliva ata o punto 3, situado na aliñación da rúa da Oliva entre os predios catastrais 9278617NG2997N e 9278616NG2997N (n.º 18 da rúa da Oliva). Desde este punto segue o linde entre os dous predios ata o punto 4, situado a unha distancia de vinte e cinco metros da aliñación. Desde este punto o límite do contorno segue cara ao nordeste por unha liña paralela á aliñación da rúa da Oliva ata o punto 5, situado na intersección desta liña con outra liña paralela á aliñación que este quinteiro ten á rúa Michelena, e situada a 24 metros da dita aliñación. Desde este punto segue esta liña ata ao punto 6 de intersección entre esta e o linde da parcela 9278636NG2997N. Segue a liña do límite entre este predio e o predio 9278601NG2997N ata o punto 7, situado entre estas dúas parcelas na aliñación da rúa Gutiérrez Mellado. Continúa sobre esta aliñación cara ao norte e prolóngase cruzando a rúa Michelena ata o punto 8, situado na esquina suroeste do predio catastral 9379224NG2997N e sobre a aliñación da rúa Michelena. Segue esta aliñación ata o punto 9, situado na esquina suroeste do predio catastral 9379209NG2997N. Desde este punto segue polo lindeiro noroeste deste predio ata o punto 10, situado entre o predio catastral mencionado e a 9379208NG2997N, no cruzamento coa rúa dos Soportais da Ferraría. O límite do contorno de protección atravesa esta rúa e continúa desde o extremo sur da parcela catastral 9380617NG2998S coincidindo coa aliñación deste quinteiro á praza da Ferraría ata o punto 11, situado na esquina suroeste do predio catastral 9480223NG2998S. Segue a aliñación deste predio e dos predios catastrais 9480222NG2998S e 9480221NG2998S. Ao chegar á esquina nordeste deste último predio catastral cruza ao punto 12, situado na esquina do predio catastral 9480908NG2998S. Desde este punto segue coincidindo coa aliñación deste predio e do predio 9480907NG2998S á praza da Estrela. Esta liña prolóngase e cruza o paseo de Antonio Odriozola ata a fachada da delegación de Facenda, onde se sitúa o punto 13. Desde aquí segue a liña da fachada cara ao sur e segue coincidindo a delimitación do contorno de protección co límite da parcela catastral 9479601NG2997N cara ao leste, ata o predio catastral 9479602NG2997N (igrexa de San Francisco), onde se sitúa o punto 14. Continúa cara ao sur primeiro e despois cara ao leste coincidindo co límite da parcela e bordeando a parcela 9479610NG2997N polo oeste e o norte, a parcela 9479609NG2997N polo norte e o leste, a parcela 9479608NG2997N polo oeste e o norte e as parcelas, 9479607NG2997N, 9479606NG2997N, 9479605NG2997N e 9479603NG2997N polo norte, ata chegar ao punto de partida (1).\nIII. Delimitación gráfica.


II edición do festival "Falando a boca chea" na Coruña | Erregueté\nO Fórum Metropolitano da Coruña acolle no mes de abril a segunda edición do festival Falando a boca chea, que contará con destacadas voces da narración oral en Galicia co obxectivo de achegala a un público de todas as idades.\nO festival, que terá lugar entre 17 e o 21 de abril, suma espazos e expándese este ano, xa que tamén terá actividades paralelas nos concellos de Sada, Oleiros e Arteixo na área metropolitana, así como noutros espazos que habitualmente non programan eventos deste tipo, como o centro comercial Marineda City e o Museo de Arte Contemporánea de Unión Fenosa.\nO festival, que ten como obxectivo dar pulo á tradición da narración oral galega, empregará distintas localizacións do Fórum Metropolitano para mostrar espectáculos adaptados a todas as idades e unha programación axustada en distintos horarios para que a veciñanza poida asistir ás distintas propostas.\nAsí, o vestíbulo do recinto municipal acollerá, ás 19.00 horas, as actuacións de Érica González (mércores 18 de abril), Andrea Bayer (xoves 19), Chus Álvarez (venres 20) e Gonçalo Guerreiro (sábado 21), todas elas de entrada gratuita.\nO auditorio acollerá, todos os días ás 21.00 horas, os espectáculos de Quico Cadaval (mércores 18 de abril), Pedro Brandariz (xoves 19), Celso Fernández (venres 20) e Víctor Grande (sábado 21).\nAs entradas teñen un prezo en taquilla de 7 euros, 5 se se mercan de maneira anticipada, e están dispoñibles na taquilla central da praza de Ourense, na do Fórum Metropolitano os días de función, no 902 044 226 ou en www.ticketea.com. As funcións programadas no Fórum comezan o martes 17, ás 20.30 horas, coas actuacións dos participantes no Concurso de monólogos cómicos en galego, de entrada libre.\nA segunda edición do festival de narración oral na cidade seguirá apostando por chegar a todos os públicos, con Sesións bebés para nenos e nenas de entre dous e catro anos que se celebrarán na biblioteca infantil do Fórum ás 18:00 horas e nas que intervirán Chus Álvarez (xoves 19)e Caxoto (venres 20). Para poder asistir será necesaria a inscrición a semana previa no web www.coruna.es/bibliotecas.\nTamén está previsto que as funcións de Caxoto e Soledad Felloza se representen para estudantes de ESO, Bacharelato e FP en horario lectivo os días 18 e 20 de abril. As entradas teñen un custo de 3 euros e o profesorado acompañante contará con invitacións.\nNeste artigo falamos de: Andrea Bayer, Caxoto, Celso Fernández, Chus Álvarez, Gonçalo Guerreiro, Marcos Pereiro, Pedro Brandariz, Quico Cadaval, Ramiro Neira, Soledad Felloza, Víctor Grande


SERVICIOS - Centro Auditivo SoniPro\nEn Centro Auditivo Sonipro ofrecemos os seguintes servizos:\nRevisión auditiva: realizamos probas auditivas exhaustivas para saber cal é o problema auditivo e obter a mellor solución. Estas probas inclúen:\nAnamnese: Cuestionario de datos clínicos relevantes para a audición\nOtoscopia: exploración visual do oído\nImpedanciometría: exame da resposta do oído ao estímulo sonoro\nAudiometría tonal (aérea e ósea): batería de sons a distinta intensidade e ton para atopar o límite auditivo ou intensidade mínima de audición; realízase por vía aérea e ósea para determinar a orixe do problema auditivo.\nAudiometría vocal: batería de palabras para achar a porcentaxe de entendemento\nLímite de molestia: para atopar a intensidade á que molesta o son\nAdaptación de audiófonos: en base ás probas realizadas identifícase o tipo de audiófono recomendado para cada caso e adáptase ao usuario segundo as súas necesidades auditivas\nLimpeza e mantemento: realízase a limpeza e axustes periódicos do aparato para asegurar o seu correcto funcionamento\nAudiometrías e revisións de seguimento: compróbase cada certo tempo que a audición se mantén igual.\nAxustes: en caso de variacións na audición, realízanse axustes no aparato.\nConsellos de uso: pode acudir en calquera momento ao seu centro auditivo para informarse sobre o uso e mantemento correcto do seu aparello\nReparación: en caso de mal funcionamento ou rotura do aparello, realízase a reparación, cun presuposto previo.\nTapóns para auga e ruído: Para manter o oído e a audición correcta recoméndanse tapóns para cando hai un contacto continuado coa auga ou ruídos. Tómanse impresións de cada oído para asegurar que o tapón encaixa perfectamente nel.


Unha Renda Básica para combater o fascismo - Praza Pública\nUnha Renda Básica para combater o fascismo\nVivimos uns tempos nos que o fascismo e os gobernos populistas da dereita máis reaccionaria están a penetrar na vida política europea. Temos o caso italiano, con Matteo Salvini como ministro de Interior de Italia; a ultradereita austríaca do FPÖ controlando a metade das carteiras ministeriais; Marine Le Pen chegando á segunda volta das eleccións presidenciais francesas; o partido filonazi Alternativa para Alemania irrumpindo con forza no Bundestag e na maioría de parlamentos rexionais; o primeiro ministro de Hungría, Viktor Orban, violando todos os acordos internacionais en materia de dereitos humanos en plena crise dos refuxiados; a ultradereita populista holandesa de Wilders xa é a segunda forza no país e o goberno polaco liquidando a separación de poderes.\nA loita para ocupar o espazo da dereita española está levando a PP e Ciudadanos a mostrar un discurso que lles achega a posicións que antes eran residuais e estaban representadas por partidos de ultradereita\nE namentres no Reino de España, a dereita do Partido Popular e Ciudadanos perde o goberno grazas a unha moción de censura e deixando un panorama desolador. Os datos demostran a inseguridade na que viven moitas persoas no Estado: O 14,8% dos fogares están por debaixo do umbral da pobreza, España é o segundo país pola cola da OCDE no que os salarios reais baixaron máis e o sétimo en traballadores pobres, incluíndo a países que non son membros da OCDE como China, India ou Brasil.\nPoderiamos pensar que estas cifras deberían supoñer un cambio político cara posicións progresistas que reduzan as desigualdades existentes, máis o que está a pasar no resto de Europa (exceptuando algúns países como Portugal) lévanos a pensar que non vai pasar tal.\nO 14,8% dos fogares están por debaixo do umbral da pobreza, España é o segundo país pola cola da OCDE no que os salarios reais baixaron máis e o sétimo en traballadores pobres\nA loita para ocupar o espazo da dereita española está levando a PP e Ciudadanos a mostrar un discurso que lles achega a posicións que antes eran residuais e estaban representadas por partidos de ultradereita. O odio contra as persoas migrantes, a culpabilización das persoas en situación de pobreza, a desaparición de dereitos sociais e a eliminación do Estado do Benestar serán o resultado do retorno da dereita ó poder.\nE como poderiamos evitar que en España goberne a ultradereita populista? Como evitar que unha cidadanía cada vez máis empobrecida deposite a súa confianza en partidos que fomentan o odio ó diferente e fan falsas promesas de recuperación a costa duns dereitos obtidos co sangue e suor de moita xente que loitou por eles?\nDebemos seguir confiando no emprego como medio de inserción social cando o desemprego xa se converteu nun elemento estrutural deste sistema que non garante unha vida digna?\nA situación de inseguridade na que se atopa a clase traballadora pode levar á aparición do que chama “monstro político”, que xorde co neofascismo e os populismos de extrema dereita\nComo di Guy Standing, profesor da University of London, a situación de inseguridade na que se atopa a clase traballadora pode levar á aparición do que chama “monstro político”, que xorde co neofascismo e os populismos de extrema dereita. Temos algúns exemplos deste citados no primeiro parágrafo. Por este motivo, o Estado debe prover unha rede de seguridade en forma de dereito social que garanta a existencia material da cidadanía. Esta rede de seguridade é a Renda Básica Incondicional.\nA Renda Básica Incondicional é unha das medidas do Estado do Benestar, quizais a máis relevante, que é capaz de eliminar a pobreza dende o primeiro momento, xa que proporciona unha asignación monetaria igual ou superior ó limiar da pobreza.\nO Estado debe prover unha rede de seguridade en forma de dereito social que garanta a existencia material da cidadanía. Esta rede de seguridade é a Renda Básica Incondicional\nImaxinemos que o medo a perder o traballo por non aceptar salarios de miseria xa non existe. Que temos poder de negociación para que a patronal pague salarios dignos. Que diminúen os problemas de saúde mental relacionados coa pobreza. Que o argumento da dereita de que os inmigrantes vannos quitar o pouco traballo que queda xa non funciona. Todo iso será posible cunha Renda Básica Incondicional.\nO auxe do fascismo debe ser o motor dunha cidadanía organizada que poña a Renda Básica Incondicional na axenda política co obxectivo de fomentar o debate e estudar as posibilidades de implementar esta medida. De non ser así, imos cara unha sociedade dominada polo odio, a intolerancia e sumida na máis profunda desigualdade.\nImaxinemos que o medo a perder o traballo por non aceptar salarios de miseria xa non existe\nAs persoas que conformamos os diferentes colectivos que promoven a Renda Básica Incondional en Galicia estamos convencidas de que esta idea chegará, pero está nas mans da cidadanía decidir cando. Falamos?


Unha cidade para vivir – Programa da Marea Atlántica\nArredor da vivenda converxen moitas das manifestacións de desigualdade dunha cidade, tamén da Coruña: a falta de adecuación do parque inmobiliario coas necesidades de residencia, a escalada do prezo do aluguer ou a pobreza enerxética, que se suman aos efectos da última crise hipotecaria para xerar barreiras que supeditan o lugar de residencia ao nivel de renda. Como consecuencia, os barrios perden a súa diversidade social, expulsan unha parte da súa veciñanza e fan máis difícil o arraigo. Nun novo ciclo especulativo que non fai máis que agudizar esta situación, as políticas de vivenda teñen que servir para reequilibrar a balanza, coa atención posta nos colectivos máis vulnerables aos efectos da especulación e coa vista posta no coidado de todos os barrios.\nAmpliación dun 20% do parque municipal de vivenda, coa construción de vivendas de aluguer social en distintos ámbitos, entre eles os das parcelas municipais de Marqués de Pontejos e o Ofimático, para intervir nos prezos do mercado de aluguer e mellorar a diversidade socioeconómica nos barrios, apostando por construcións respectuosas co medio ambiente.\nSolucións para os asentamentos precarios, a través do Plan de Acceso ao Hábitat Digno, que posibilitou no último mandato o realoxo de máis de vinte familias, a demolición da Nave da Conserveira Celta na Pasaxe e a mellora das condicións de vida no barrio do Campanario.\nCreación dunha bolsa de pisos de alugueiro para colectivos con dificultades de acceso á vivenda mediante convocatoria pública da Empresa Municipal de Vivenda (EMVSA), para a obtención das vivendas e a súa posterior adxudicación a colectivos con dificultades de acceso vía concurso público.\nIncorporación ao planeamento e normativa urbanística municipal do réxime das vivendas turísticas, aos efectos da súa regulamentación sostible.\nNovo impulso á rehabilitación, diversificando o obxecto das convocatorias de axuda e as formas de acompañamento da administración. Novas convocatorias de subvencións á rehabilitación con fondos municipais e desenvolvemento das Áreas de Rehabilitación Integral e de Rexeneración e Renovación Urbanas.\nDesenvolvemento dun Plan Director do Barrio das Flores que contemplará todas as actuacións para revitalizar esta zona da cidade.\nActualización do Rexistro Municipal de Soares vacantes e edificacións abandonadas en estado de ruína, aplicando os instrumentos legais para dar cumprimento á función social da propiedade.\nCreación dun organismo de participación sectorial en materia de vivenda no que estean presentes asociacións de persoas inquilinas, axentes da propiedade inmobiliaria, colexios profesionais e Universidade, onde consensuar o futuro Plan de Vivenda Coruña 2030, que dará lugar á creación dun Observatorio do Dereito á Vivenda.\nReclamación á Xunta da delimitación espacial de ámbitos de rehabilitación edificatoria ou de rexeneración ou renovación urbanas, e para que posibilite a adquisición de soares e inmobles por parte do Concello para a súa incorporación ao patrimonio público do solo e da vivenda.\nActivación dos soares propiedade do Concello para a promoción de vivenda pública con fins sociais, fomentando tamén as modalidades de tenza non especulativa como é o dereito de superficie e cesión de uso, con preferencia de destino para as cooperativas de vivenda.\nConvocatoria para a adquisición de vivenda baleira para o aumento do parque municipal, dirixida especialmente a edificios completos abandonados e á intervención no casco histórico e na zona delimitada polo Plan Especial de Protección e Reforma Interior (PEPRI).\nBonificación do 95% da cota do IBI para vivendas de aluguer social a prezo taxado e asunción por parte do Concello do imposto correspondente ás de titularidade municipal. Elaboración do censo de vivendas baleiras, con obxecto de aplicar o recargo do 50% da cota do IBI en canto a Xunta ou o Estado o desenvolvan normativamente.\nEsixencia á Xunta da regulación e aplicación do dereito de adquisición preferente para o Concello (en exercicio do dereito de tanteo e retracto) na transmisión de inmobles completos en aluguer, aos efectos de incorporalos ao patrimonio municipal da vivenda con destino ao seu aluguer social a prezo taxado.\nCooperación, Dereito á cidade, Proximidade, Vocación de liderado, Xustiza social\nUnha cidade feminista


Gipuzkoa: Val dos ríos Urola e Deba - Viaxes O Lóstregho\nGipuzkoa: Val dos ríos Urola e Deba\nComezamos o segundo día, con tempo tamén inestable, visitando a vila termal de Zestoa. Non nos chamou especialmente a atención, pero tampouco estaba entre as visitas máis importantes. A continuación, acompañados de bastante chuvia, visitamos o trío Azpeitia-Loiola-Azkoitia. Trátoos como trío porque están moi cercanos entre si e pódese ir andando perfectamente, aínda que nós non o fixemos porque chovía bastante.\nEn xeral, este trío decepcionou bastante, aínda que pode que a chuvia tamén axudara algo. A primeira das vilas, Azpeitia, gustounos bastante pouco. Poucas cousiñas se poden salientar, e o indicio de que na praza maior estivera todo cheo de coches aparcados non axudou. Despois fomos a Loiola, claramente o mellor elemento dos tres. Antes de entrar na basílica, caeunos un chaparrón considerable. E cando estabamos dentro disfrutando de marabillosa construción da basílica chegaron para avisarnos de que ían pechar. Tampouco íamos pasar o día alí dentro (ademais non é moi grande o lugar). Por sorte ao saír xa deixara de chover. Chegamos a Azkoitia. Algo mellor que Azpeitia está (hai moita rivalidade entre as dúas vilas, lóxico), pero tampouco é para botar foguetes. Está chula a praza da igrexa, onde hai varias casas históricas e pasa o río por un entorno algo coidado, pero nada do outro mundo. Déixovos unha foto da basílica de Loiola.\nDespois de xantar, fomos visitar outras dúas vilas que están literalmente pegadas, só separadas polo río (e ás veces está canalizado, ou sexa, que estás cambiando de vila sen sabelo ao pasar por unha praza): Urretxu e Zumárraga. Pouca cousa que ver nelas, poderíamos salientar as prazas onde están as estatuas de Iparaguirre (o compositor do ?Gernikako arbola?, oficioso himno de Euskadi) e de Miguel López de Legazpi (conquistador das Filipinas). Despois fomos a Legazpi a ver un interesante museo: o Museo do Ferro Vasco. Rematamos a xornada visitando dúas das vilas máis interesantes do val do río Deba: Arrasate e Bergara.\nArrasate non é unha vila moi interesante dende o punto de vista monumental e histórico, pero si dende o económico e social. Alí naceron a mediados do século XX algunhas das cooperativas máis exitosas do mundo, como Fagor ou Eroski, que son estudiadas como exemplo de dinamismo económico. Tanto é así, que fundaron alí a súa propia universidade. A vila conserva o trazado medieval, e varias das súas portas, pero poucos monumentos, mais creceu moitísimo.\nBergara si que conserva boa parte da súa historia, aparte de ter tamén un grande dinamismo industrial. Alí deuse o famoso ?abrazo de Bergara?, entre Maroto e Espartero, que deu fin a unha das guerras carlistas. Tamén tiñan institucións moi avanzadas cientificamente, como o Real Seminario, onde os irmáns Elhúyar conseguiron, a finais do século XVIII, illar o tungsteno ou wolframio. Aínda se conservan moitas igrexas, mansións e casas señoriais en torno ao río Deba.\nComentarios (0) - Categoría: Xeral - Publicado o 28-07-2011 18:44


PREMIO PROXECTA - IESAUDEMELIDE\naLiMeNTaTe BeN (PlaN PRoXeCTa)\nEn pre-produción, cando abordamos o guión literario, investígamos e nos documentamos cos traballos que relacionan o currículo das diferentes materias coa saúde en xeral e coa alimentación en particular. Estamos a falar dun traballo de documentación e investigación, dunha fase de enriquecemento transversal entre diferentes materias (eNiNGLeS, eNBioLoXía, eNXeoGRFíaHiSToRia, eNMaTe, eNfRaNCéS, eNPoRTuGuéS, eNLGL…), onde a actividade finalista sexa, á súa vez, un reclamo para aprender no día a día parte do currículo das materias.\nQUEDADAS (CÓDIGO QC):\nGOZA COA QUÍMICA DO TEU CEREBRO)\nConcurso baseado nos estandartes de aprendizagem das materias)\nComo colofón ao traballo realizado nas diferentes matérias, o alumnado comparte almorzo no ximnasio.\nBaixo un formato que convidaba á exposición dun discurso persoal elaborado por cada quen para a ocasión sobre as bondades dun almorzo saudable, o alumnado cargou de alimentos a súa mochila e participou ademáis nun concurso no que se xogaban, ni más ni menos, que o bocadillo do recreo (peituga de polo á plancha con leituga e tomate).\nPor grupos de clase resolveron varias probas:\n1ª proba: Retrato dun almorzo saudable. Fotografar os ingredientes do almorzo saudable dun alumno/a do grupo-clase para defendelo cun breve discurso (Bioloxía e xeoloxía, Educación física l lengua galesa e literatura).\n2ª proba: Improvisación teatral (5´ de preparación): idear e dramatizar unha situación (duración máxima de 1´) que explique os principais beneficios dun almorzo saudable (Lingua Castelá e Literatura).\n3ª proba: A cegas (ollos tapados con pano) e medianteproba de diferentes frotis decir en inglés o cualificativo do sabor (Inglés).\n4ª proba: Segundo o modelo de almorzo entregado, e con atención ao estudado, facer os cálculos matemáticos precisos para concluír se é ou non un almorzo saudable (Matemáticas).\n5ª proba: Segundo o plano entregado, en que países do mundo o almorzó contén unha maior proporción de frotas? (XeHi).\n6ª proba: Segundo o comentado na clase (semaforo nutricional) escolle os alimentos que respondan a estas características nutricionales (Portugués).\n7ª proba: Tratamos, entre todos, de de completar o rosco (Francés).\nEscola de nais e pais do IES de Melide\n“O ESPELLO SAUDABLE: O TEU PRATO, PARECESE A ESTE?"\nDestacamos tamén o deseño e realización dunha enquisa sinxela e didáctica (tipo rúbrica), deseñada para aprender sobre alimentación mentres se está está respondendo.\nEvitamos falar da pirámide da alimentación e utilizamos a imaxe do prato da Escola de saúdepúblicade Harvard como imaxe sinxela para aclarar como debe ser a inxesta dos diferentes grupos de alimentos ó longo do día e subliñamos que o verdadeiramente importante é tomar alimentos saudables.\nO estudo realizado polo alumnado conclúe que a maioría cando se mira ó espello observa que o seu prato obtén unha cualificación próxima ós 3 puntos sobre 5, é dicir un aprobado raspado... Queda moito por mellorar! Sabemos, entre outras cousas, que:\n*O sábado e o día que máis se descoida a dieta.\n* Hai que utilizar máis o lapis de cor verde neste tipo de enquisas.\n*Como “chefs” temos poucos dotes culinarios para saborear os legumes, fonte fantástica de proteínas.\n*Hai que apostar máis polos produtos integrais.\nDesde diferentes organismos internacionais, nacionais e autonómicos como o plan XERMOLA da Consellería de Sanidade, dinnos que os datos son alarmantes, compañeiros e compañeiras!: máis do 40% da poboación galega ten problemas de sobrepeso, e 1 de cada 4 son obesos.\nParece que tamén os superheroes están a descoidar a súa alimentación! Fixemos un estudo do etiquetado de certos alimentos, e os que nos presentan estes superheroes saen moi mal parados.


Unha plataforma única para vivir a experiencia da Maker Faire Galicia 100% online - Maker Faire Galicia\nUnha plataforma única para vivir a experiencia da Maker Faire Galicia 100% online\nExplora o espazo, fala con makers, participa en talleres… desde o salón da túa casa!\nSe hai algo que caracteriza ás Maker Faire é poñer en valor a democratización da innovación e a fabricación dixital. Este ano, debido á situación derivada do Covid-19, a Maker Faire Galicia tivo que innovar máis aínda para transformar un evento físico, polo que pasaron máis de 50.000 visitantes nas últimas 5 edicións, a un formato 100% dixital que permita vivir a mesma experiencia pero dun modo totalmente diferente.\nPara conseguir este ambicioso obxectivo tiñamos claro que a barreira de entrada tecnolóxica para os usuarios debería ser nula ou, polo menos, minimizala o máximo posible e, ademais, queriamos conseguir unha interacción participativa dos usuarios da feira. Así foi como concibimos esta nova plataforma da Maker Faire Galicia. Esta plataforma, á que se accede de forma totalmente gratuíta mediante rexistro, funciona de modo similar a Google Street View.\nOs asistentes poderán circular polo Museo Gaiás, contemplar as casetas dos proxectos e ademais facer preguntas en directo aos/as makers, participar en talleres ou asistir a charlas e mesas redondas con referentes a nivel nacional e internacional, tal e como xa vos anunciamos en anteriores post. Para esta interacción será necesario que os usuarios dispoñan dunha conta de Zoom.\nO concepto de plataforma articúlase a través de fotografías 3D do espazo, sobre el xéranse unha serie de capas gráficas coas que os usuarios poderán interactuar. De forma complementaria desenvolvemos unha navegación alternativa máis convencional para que sexa totalmente accesible. Así, a Maker Faire Galicia pasa de ser unha feira de escala fundamentalmente europea a situarse nunha escala global, conectando a makers, educadores e organizacións de todo o mundo.\nA última novidade é que esta feira, a diferenza doutros anos, non será efémera, xa que unha vez finalice o evento poderase seguir gozando durante todo o ano, cos contidos accesibles na plataforma e coa incorporación de novos contidos a partir dos intereses da comunidade.\nSe aínda non vos rexistrastes na plataforma non esquezades facelo para poder gozar desta edición tan especial que se levará a cabo do 18 ao 22 de novembro de 2020.


“In/Separables” indagará a relación entre os nenos e os obxectos dos que non se despegan - Coruña - El Ideal Gallego - Diario gallego - Hoy en Coruña\n“In/Separables” indagará a relación entre os nenos e os obxectos dos que non se despegan\n“In/Separables” dirixirase a preto de 300 alumnos do ciclo de Infantil. Será experimento e tamén lección para os rapaces que adoitan a escoller un obxecto e este funciona como unha prolongación do seu corpo.\nm.g.m. a coruña 13 de Septiembre de 2017 (00:40 h.)\nTAGS: “in-separables” indagara relacion nenos obxectos non\nO proxecto presentarase en decembro na Fundación Seoane\n“In/Separables” dirixirase a preto de 300 alumnos do ciclo de Infantil. Será experimento e tamén lección para os rapaces que adoitan a escoller un obxecto e este funciona como unha prolongación do seu corpo. Conta o coordinador da idea, José María Mesías, que non necesariamente o elixen pola estética.\nPor iso, 15 mestres de distintos centros educativos estudarán a relación que espertan as cousas nos pequenos e a razón artística que hai entre amuleto e cativo. A Fundación Luís Seoane e a Universidade comezarán hoxe a traballar nunha proposta onde participarán os creadores Juan Lesta e Belén Montero, de Esferobite; Cristina Montero, Jas Processor, Guillermo Calviño, Tiffany López y Anto Rodríguez, dirixidos por Mesías.\nCunha duración de tres meses, a iniciativa centrarase na observación das características físicas que fan deses obxectos un imán e un vínculo de apego inseparable.\nDin os pilotos da idea que hai obxectos con vida propia e que manteñen unha relación sensible con persoas até o punto que son a orixe de relatos vitais únicos. A actividade adentrarase nesas rutinas que se establecen entre eles desde unha perspectiva educativa e artística.\nDurante setembro, desenvolveráse a fase de investigación en formato de laboratorios artísticos na Fundación Seane. En outubro, os artistas traballarán en residencia nas aulas e compartirán ideas coas mestras e cos nenos para pasar a un mes de decembro, no que se presentará o resultado ao público en formato performativo de Live Cinema, que é unha tendencia artística dentro do contemporáneo. Nela mistúrase a performance, con proxeccións audiovisuais e música en directo creada especificamente para ese evento.\nMesías contou que cada pequeno levará o seu: “Pode ser calquera cousa” e todas serán válidas e insustituibles, nunha forma de xuntar tamén arte e pedagoxía, segundo explicou na presentación o concelleiro de Culturas, José Manuel Sande. l


Este elemento qu�mico, � sen d�bida o recurso enerx�tico que nun futuro, non moi lonxe, mover� gran parte do mundo. O hidr�xeno por si mesmo, non constit�e unha fonte de enerx�a, sen�n que � un vector enerx�tico, e dicir, non se pode aproveitar directamente, hai que transformalo.\nO potencial enerx�tico do hidr�xeno basease na s�a reaci�n co os�xeno, dando como produto electricidade e como res�duo auga.\nO hidr�xeno p�dese usar como compo�ente para combusti�n, en ciclos combinados, en combusti�n catal�tica, ou como � a s�a maior aplicaci�n, en pilas de combustibel.\nUnha pila de combustible � un dispositivo que produce, por medio dun proceso de reaci�n qu�mica, o hidr�xeno en electricidade.\nUn dos compo�entes da reaci�n qu�mica � o osixeno, e outro o hidr�xeno. O resultado da reaci�n � a produci�n de electricidade e auga, tam�n se producen outros subproductos en menor medida.\nAs pilas de combustible non son baterias, que se abafan e se recargan, sen�n que namentres subministremos hidr�xeno e osixeno, non parar� de producir electricidade.\nPara que o hidr�xeno reacione co osixeno, de xeito correcto, o proceso tense que facer nun medio axeitado, para elo empr�ganse electr�litos. Atendendo a natureza do electr�lito, as pilas clasif�canse segundo a s�guente t�boa:\nNa actualidade, hai moitos proxectos en estudo e desenvolvemento, tanto na �rea dos transportes por estrada, como nas industrias. Na nosa provincia nestes d�as estase a desenvolver unha actividade de estudo do uso da enerx�a e�lica para producir hidr�xeno no parque e�lico experimental Sotavento.\nCabe destacar, que algunhas firmas de m�biles, xa te�en no mercado tel�fonos celulares con pilas de combustible.


Home Maiores ov-sas-maiores-axuda-no-fogar\nPoderán prestarse os seguintes tipos de atención de carácter básico:\n-Atencións de carácter persoal na realización das actividades básicas da vida diaria no propio domicilio:\n-Atención das necesidades de carácter doméstico e da vivenda que incidan e axuden na mellora do contorno das persoas usuarias e da súa familia.\n-Acompañamento persoal na realización doutras actividades necesarias da vida diaria, tales como apoio en trámites urxentes de carácter administrativo, xudicial ou similares, así como o seguimento das intervencións realizadas polo\n-As atencións de carácter psicosocial e educativo enfocadas ao desenvolvemento das capacidades persoais básicas, á mellora da convivencia,integración na comunidade e mellora da estrutura familiar.\n1. Mellorar a calidade de vida das persoas usuarias.\n2. Posibilitar a permanencia das persoas no seu contorno de convivencia habitual.\n3. Favorecer e potenciar a autonomía persoal no propio domicilio.\n4. Manter, mellorar e recuperar as redes de relación familiar e social.\n5. Previr situacións de dependencia ou exclusión social.\n6. Retardar ou evitar a institucionalización a solidariedade e potenciar o voluntariado social.


cidade historica plan estratéxico Xunta Goberno Local\nA Xunta de Goberno aprobou o Plan de Xestión da Cidade Histórica, un documento requirido pola UNESCO para as Cidades Patrimonio da Humanidade e que, na práctica, equivale á elaboración dun Plan Estratéxico. O concelleiro de Espazos Cidadáns, Dereito á Vivenda e Mobilidade, Jorge Duarte, lembrou que o documento "é o froito dun proceso de participación no que participaron máis dun cento de axentes da cidade e de moi distintos ámbitos".\nO concelleiro deu conta da aprobación do Plan de Xestión, na Xunta de Goberno celebrada onte. Jorge Duarte explicou que "este documento elaborouse de forma paralela á revisión do Plan Especial da Cidade Histórica se ben non se circunscribe exclusivamente a este ámbito". O edil apuntou que "despois de que o Pleno da Corporación rexeitara a aprobación conxunta do Plan de Xestión e do Plan Especial, acordamos seguir cos trámites que son competencia da Xunta de Goberno, como é a aprobación deste documento". Jorge Duarte explicou que "o Goberno xa ten presente o contido do Plan de Xestión en actuacións como a reforma da ordenanza que regula a ORA, ou mesmo no deseño do futuro servizo de autobuses".\nEn base a iso, o Plan de Xestión establece os programas de actuación máis importantes na cidade histórica, que deben atender a cuestións como a habitabilidade e a recuperación da vitalidade residencial; a reocupación das vivendas por residentes permanentes fronte ao modelo dos pisos turísticos; a implantación dunha rede de telecomunicacións na zona vella; ou o deseño dun novo esquema de mobilidade. O documento tamén recolle como actuacións prioritarias a promoción e divulgación do patrimonio de Santiago; así como para o desenvolvemento de actividades creativas e culturais ao tempo que se converte a cidade nun nó investigador vinculado á Universidade


ECOBAS impulsa a colaboración entre a Universidade de Vigo e as dúas principais asociacións de cooperativas galegas\nFoto de familia dos asistentes á xornada sobre cooperativismo celebrada na Universidade de Vigo./DUVI.\nDocentes, egresados, cooperativistas e estudantes conmemoraron este martes no campus vigués as case tres décadas de relación entre a Universidade de Vigo e o mundo do cooperativismo.\nA Universidade de Vigo ten unha longa traxectoria de apoio e fomento do cooperativismo, como se puxo de manifesto na xornada “Universidade de Vigo e Cooperativismo: 28 anos medrando xuntos”, celebrada na Facultade de Ciencias Económicas e Empresariais.\nO evento deu comezo cun almorzo e unha mesa colaborativa na que participaron representantes de diversas cooperativas galegas, da área de emprego da Universidade de Vigo e da Fundación UVigo, ademais de alumnos e membros de ECOBAS. Esta sesión serviu para crear vínculos entre as cooperativas e a Universidade co obxectivo de atopar fórmulas de colaboración entre ambas e incluír a fórmula cooperativa entre as posibilidades laborais dos alumnos.\nA continuación tivo lugar unha sesión informativa na que os representantes de Espazocoop e Agaca, as dúas principais asociacións de cooperativas galegas, explicaron ós estudantes en que consiste o modelo cooperativo e cal é o interese que pode ter para eles á hora de facer a súa inmersión no mundo laboral.\nPara finalizar celebrouse o acto institucional no que participaron o reitor, Salustiano Mato; o coordinador de ECOBAS, Carlos Hervés; o presidente de Espazocoop, Celso Gándara; e o director-xerente de Agaca, Higino Mougán. Durante este acto, a implicación da Universidade de Vigo co cooperativismo quedou plasmada mediante a firma do convenio entre a institución e as dúas asociacións de cooperativas. Este convenio, impulsado dende ECOBAS no marco da Rede Eusumo, abre a porta a unha maior e mellor colaboración que traerá asociada a consecución de máis e mellores proxectos, e contribuirá a seguir fomentando o movemento cooperativo.\nO acto chegou á súa fin cunha emotiva homenaxe que a Universidade de Vigo e os seus ex-alumnos vinculados ás cooperativas quixeron render aos impulsores do cooperativismo na Universidade, en especial ó profesor Iago Santos Castroviejo, fundador da Aula da Empresa Cooperativa, creada na Escola de Estudos Empresariais hai 28 anos.\nPuede ver este artículo en la siguitente dirección /articulo/eventos/ecobas-impulsa-colaboracion-universidade-vigo-duas-principais-asociacions-cooperativas-galegas/20171031184456005080.html


Seguemento ao grupo S3B: A inmigración – Observatorio Cidadán de Comunicación\nSeguemento ao grupo S3B: A inmigración\nTarrío Rodríguez, Eva (S3E3) e Pombo Silva, Cristina (S3E1)\nConcentración na Porta do Sol, Madrid, en contra do preacordo da UE y Turquía. Fonte: El Diario. Fotógrafa: Laura Olías.\nO tema da inmigración no noso país trátase de algo que nos últimos anos tivo un forte impacto na axenda informativa de moitos xornais, a causa do gran número de persoas que chegaban ao noso país buscando un novo fogar. Dende este grupo de apoio decidimos realizar a entrevista ás nosas compañeiras de Seminario: Cristina Rodríguez e Nerea Sande. Elas están a realizar o traballo acerca do tema da inmigración, como nos explicaron na entrevista que lles fixemos.\nContábanos Cristina que o que as levou a escoller este tema foi que “é un tema relevante na sociedade e desgraciadamente apenas é tratado nos medios de comunicación e cando o abordan é dunha maneira moi negativa.” Resumíano dicindo que “pretendían dar voz a todos aqueles que non a tiñan”. Nerea explicábanos como, na súa opinión, sempre lle parecera inxusta a forma discriminatoria de tratar aos inmigrantes nos medios de comunicación, polo que orientar o traballo cara ese foco era o adecuado para lograr darlle máis visibilidade a algo que tende a pasar desapercibido a ollos da sociedade. Trátase dun tema bastante amplo e complexo, pero explicáronos que van centrarse na forma na que os medios de comunicación enfocan a problemática da inmigración. “Queremos que o noso traballo sirva de denuncia para estes casos e, de paso, mostrar aos inmigrantes como vítimas da inmigración, non coma os que se benefician.”\nCando lles preguntamos sobre os medios de comunicación e o tipo de información que lles están a proporcionar, coméntannos que recorreron a distintas hemerotecas para traballar o tema. Para elas isto “resultou fundamental á hora de documentarse para poder realizar o traballo.”\nExplicábanos tamén que, aínda que non tiveron contacto directo con algunha clase de afectado por esta causa, as asociacións e organizacións coas que falaron “mostráronse moi abertas a axudar”. Ademais de que non lles poñen ningunha clase de problema ou obstáculos á hora de contactar cos afectados para poder entrevistalos e que lles conten as súas experiencias. Nerea falounos do traballo que lles levou contactar cos inmigrantes e di que, para eles, foi, sen dúbida, o máis complicado do traballo.\n“¿Os afectados? Isto si que foi o complicado do asunto. Xente inmigrante que leve aquí pouco tempo e que aínda se atopa en shock por deixar o seu país, a súa familia, a súa casa…A súa vida é complicada de atopar. Normalmente xa lles costa falar con psicólogos, imaxinádevos con estudantes de xornalismo que queren facer un traballo sobre todo o que sufriron”, comentábanos Nerea.\nDecidimos preguntarlles tamén como se repartiron o proxecto, ademais de que nos falen das dificultades que lles supón compenetrar os traballos individuais de cada un cos que teñen que facer de forma grupal.\n“Á hora de establecer os Círculos é un traballo conxunto no que cada un de nós informámonos e consultamos os diferentes medios. Para as liñas temáticas dos artigos, Laura encárgase dos aspectos xurídicos, Ramón cuestións estatísticas, Nerea no ámbito das asociacións, Eila seguimento dos medios de comunicación galegos e eu de los casos particulares”, así nos explica Cristina o funcionamento e mais o reparto das diferentes tarefas. Tamén nos contan que as distintas publicacións as soben ao blogue da materia os mércores e os venres de cada semá. Explicáronnos que malia que cada un ten funcións determinadas, sempre tratan de axudarse os uns aos outros se é necesario.\nPor outra banda, falamos tamén da compenetración á hora de sincronizar os traballos individuais cos que están a realizar en grupo. Elas recalcan a necesidade de tempo e moi boa organización para que isto poida funcionar á perfección. “No noso grupo axudámonos moito entre todos e, ao haber un bo ambiente de traballo, compenetramos ben os traballos grupais con individuais”, destacaba Nerea a modo de conclusión.\n-Revisión do editor: 18/03/2016 18:03\n-Revisión do GBO: 18/03/2016 19:35\n-Publicación: 18/03/2016 23:21\nAnterior Previous post: A morte da nosa ría\nSeguinte Next post: I Círculo de Debate. Prostitución


Licenzas educativas de AutoCAD - Geofumadas\nAprender unha ferramenta informática é máis fácil todos os días. tutoriais completos de AutoCAD Online, blogs, foros e comunidades de usuarios son case o suficiente para aprender autodidacta.\nPara saber que AutoCAD non é necesario ter unha licenza ilegal, para estes efectos hai versións educativas que son gratuítas polo AutoDesk, completamente funcional. Noutros momentos isto só era posible nos Estados Unidos, Canadá e algúns países europeos; pero agora están dispoñibles case para calquera territorio que inclúa a América Latina (con excepcións, nalgúns lugares penalizado pola falta de leis de propiedade intelectual ou a falta de representante comercial de AutoDesk).\nO catálogo inclúe os produtos:\nDetalle estructural de AutoCAD\nAutodesk Navisworks Xestiona\nAfirmación de cantidade de Autodesk\nPara descargar as licenzas educativas de AutoCAD debes dirixirte a:\nA continuación, ingrese cun usuario rexistrado ou rexístrese por primeira vez. O sistema pediranos información como a idade, a universidade na que estudamos, o ano en que nos graduaremos e logo recibiremos un correo electrónico que debemos confirmar.\nDespois diso, escóllese o programa, o idioma, o sistema operativo, se son os bits 32 ou 64 e despois ... esperan, xa que os ficheiros normalmente pasan polo 3 GB. Veremos un código que se mostrará en vermello, co número de serie e a chave de activación, sen esta información a licenza descargada só será unha proba de 30 días.\nUnha vez instalado, solicitamos os datos de activación. Estes datos pódense consultar no perfil, tanto a clave de serie como a de produto.\nQue licenzas educativas non poden facer\nAs versións educativas de AutoDesk son totalmente funcionales, con fins educativos. Os traballos realizados con estas versións teñen unha marca de auga no deseño de impresión, o que di que foi feito cunha versión educativa.\nNon se permite usarlos con fins comerciais, nin dar cursos nun centro de educación comercial e non se pode ampliar a licenzas completas.\nNon podes realizar un pagamento anual destas licenzas, teñen unha duración de tres anos (36 meses) a partir da data de descarga.\nTamén son ideais para os que escriben en Internet, para non facer uso ilegal de licenzas, e moito menos promoven a súa práctica.\nComo piratear AutoCAD\nSe se trata de aprender AutoCAD, o anterior é suficiente. Unha vez que finalizamos a titulación, non ten sentido utilizar unha licenza ilegal, especialmente se os profesores 64 que nos regalaron diferentes clases na Universidade contribuíron cunha cota mínima para facernos entender que profesionalidade ten.\nHai unha lei ineludible nesta vida, que o que sembramos, entón colleremos. Entón, se non queremos que os nosos debuxos nos piratean un día ou que teñan trucos sucios sobre nós no momento da licitación, debemos crear honestidade sobre as leis da propiedade intelectual.\nCon todo isto, antes da obsesión por piratear ...\nSe vai configurar unha empresa ou unha declaración de comerciante individual que forneza servizos, o mellor é comprar unha licenza de AutoCAD LT para comezar. Isto custa aproximadamente US $ 1,000, que está cuberto cun primeiro emprego modestamente pagado. Non hai nada máis pior sobre unha auditoría de propiedade intelectual, e atopan software ilegal que nin sequera usan.\nSe queres gardar chips, entón hai IntelliCAD, que é como ter AutoCAD, con prezos superiores a US $ 400. Se aspiramos a gastar menos, hai software de código aberto, aínda que con iso non se pode facer todo (polo menos en CAD).\nSe non queres gastar nin un centavo no software, debes comprobar se realmente aspiras a ser emprendedores, porque o negocio consiste nun investimento continuo nas capacidades (local, equipo, vehículos, persoal, software, formación) e a venda de os produtos ou servizos que constitúen un valor engadido que o cliente atopa das nosas capacidades.\npost anterior«Anterior Curso de mercados informais de terras e regularización\nseguinte Post A linguaxe de geoprocesamento GGL está dispoñible en gvSIGseguinte »\n3 respostas a "Licenzas educativas de AutoCAD"\nreis samuel di:\nGrazas polo seu interese, non vendemos software, pero pode contactar directamente con AutoDesk ou Studica\nelena gutierrez di:\nOla, por favor me pode enviar un correo electrónico, levo unha cotización para os programas autocad últimas versións licenzas académicas


Manuel Mera | jueves, 1 de agosto de 2013, 03:18\nO Goberno central, con Rajoy á cabeza, gábase de que a recesión vai ficando atrás. Utilizan como dados: o equilibrio na balanza exterior, o repunte do turismo, a queda do desemprego e que o PIB descendeu pouco no último trimestre. Esquecen dicir que a mellora na balanza comercial débese en boa medida a que baixan moito as importacións, polo que non xera na súa totalidade novo emprego. Ou que, o turismo aumenta pola axitación política en Turquía e Exipto, polo que é circunstancial. E que o descenso do desemprego obedece tamén a que se reduce o número de persoas activas (sen esquecer que a maioría do novo emprego é precario).\nAdemais, segue crecendo de xeito alarmante a débeda pública, malia o recuar dos servizos esenciais, por mor da caída dos ingresos fiscais (economía en negro, baixa taxa impositiva dos grandes patrimonios e empresas) e ter que tapar buratos do capital privado, especialmente do sector bancario.\nO actual sistema económico e social non é sostíbel, a non ser mediante métodos represivos e depredadores. Xa que, ao liberar calquera traba á libre circulación de mercadorías e capitais, provoca na Europa occidental, especialmente nas áreas máis periféricas, un recuar nas condicións de vida da maioría da poboación.\nNunha economía aberta, con realidades de desenvolvemento tan diversas, as regras de xogo son impostas no mundo polos que teñen poder militar, tecnoloxía moi avanzada, e/ou unha inmensa man de obra de reserva. Todos os demais, ao desaparecer a blindaxe dos aranceis e moedas nacionais, e dobregarse a vontade popular, están sometidos ás grandes potencias e grupos económicos.\nOs gobernos e pobos que aceptan está dinámica pouco poden decidir sobre o seu futuro, alén de rebaixar custes, confiando en que o proceso se desacelere para poder recompoñer as condicións para o crecemento.\nO problema é, que por moito tempo, unha inmensa parte da humanidade pode facer o mesmo traballo por salarios moito máis baixos, e a cobiza dos máis ricos non ten límite, nen patria, nen responsabilidades sociais. Entón todo se reduce a solucións cosméticas, para desalentar o descontente social e arrebañar un chisco do lucro.


Introdución a jQuery - Blog - Arume\nQue é jQuery?\nÉ moi lixeiro\nMenos de 30Kb na versión 1.5.2.\nDebido á súa popularidade cada día aparecen novas extensións que aumentan as posibilidades de jQuery, sobre todo en canto a efectos gráficos.\njQuery non necesita instalación, simplemente teremos que incluír a librería base no noso código. Podemos obtela desde a páxina oficial de jQuery.\nTamén podemos enlazar este ficheiro remotamente desde os servidores de Google Code do seguinte xeito:\nA selección de elementos en jQuery faise a través da función jQuery([selector]), que tamén podemos chamar usando o símbolo $([selector]). A esta función pasarémoslle un selector válido, e devolveranos un obxecto desde o cal manexaremos as propiedades do DOM. jQuery admite como selectores válidos os seguintes:\nUnha cadea de texto compatible coa definición de selector válido para CSS. ($("#id") indica un id, $(".clase") indica unha clase)\nUn conxunto de elementos do DOM ($("div, span, p.clase"))\nUn obxecto jQuery; créase un clon do obxecto que terá os mesmos obxectos do DOM\nPodemos dicir que esta asignación vén corresponderse ca que antes faciamos coas funcións document.getElementById("id_elemento"), document.getElementByClass("clase").\nE da mesma forma que accediamos ós atributos con elemento.atributo agora usaremos as funcións definidas en jQuery para este fin. Aquí van algúns exemplos:\nObter o valor dun atributo: $([selector]).attr("nome_atributo")\nEstablecer o valor dun atributo: $([selector]).attr("nome_atributo", "valor_atributo")\nEngadir unha clase a un elemento: $([selector]).addClass("clase")\nModificar estilos de CSS: $([selector]).css("propiedade_css", "valor")\nObter o contido dunha etiqueta: $([selector]).html()\nManexar eventos: $([selector]).click([función])\nEfectos definidos nas librería de jQuery como slide, fadeIn, fadeOut, slideUp\nVexamos un exemplo funcionando. Con este script poderemos mostrar e ocultar a imaxe e manexar a velocidade á que fai o efecto.\n<input type="button" id="fadeOut" value="Ocultar imaxe" />\n<input type="button" id="fadeIn" value="Mostrar imaxe" />\nEn próximas entradas profundaremos máis en como aplicar os beneficios que jQuery nos proporciona así como o uso e creación de funcións.\nSegue en introdución a jQuery (parte 2).\nPáxina oficial de jQuery\n4 comentarios. Comentar.\n1. Julio o 05 Set 2012 ás 17:18:03\n2. Anónimo o 28 Out 2012 ás 02:52:46\n3. pepito o 04 Ago 2014 ás 23:43:47\n4. Anonimo o 21 Xuñ 2015 ás 00:23:39


« O Programa Akal: Educación para o consumo\nComo inflúe o aprendido na infancia? »\nFalaremos tamén de parentalidade positiva, un concepto moi de actualidade: pais e nais positivos son aqueles que atenden, potencian, guían e recoñecen aos seus fillos como persoas de plenodereito.\nTodos queremos ser os mellores pais, as mellores nais para os fillos. Esa experiencia é gratificante e tamén de moita tensión. Por iso demandan axuda para tomar as decisións máis acertadas. Educar un fillo, unha filla é crear as condicións para que se desenvolva plenamente. É unha gran responsabilidade non só para os pais, senón tamén para a sociedade enteira. É aquí onde aparece o concepto de parentalidade positiva. As institucións públicas teñen a obriga de crear estruturas e servizos que lles permitan a pais e nais aprender habilidades parentais cos fillos. Só así se pode conseguir un cambio necesario e positivo da parentalidade na sociedade. O Consello de Europa, recoñecendo a existencia de formas diferentes de educar os fillos, elaborou uns principios xerais da parentalidade positiva. Tamén propuxo directrices sobre como os responsables políticos poden apoiala. “Parentalidade positiva”.\nMasaxear aos fillos é unha experiencia inesquecible para eles e para nais e pais. Hoxe temos o exemplo con Antía. “Masaxeando a Antía”.\nHai nais e pais moi preocupados por encher de actividades o tempo dos nenos. Copando todas as súas horas libres, mesmo fins de semana e festivos, podemos caer no erro de estarlles roubando a infancia. Por que non deixamos ós nenos a seren nenos? Aprenden xogando. E aprenden sempre máis aló dos intentos dos pais de amortizar o tempo de ocio dos fillos. Cando xogan individualmente ou en grupo desenvolven capacidades cognitivas e psicomotrices, exercitan a creatividade e aprenden a socializarse co contorno. “Nenos xogando a ser nenos”.\nVanesa Gómez, orientadora da Fundación Preescolar na Casa achéganos á figura do pedagogo e escritor italiano Francesco Tonucci, un referente da educación europea, coñecido polas súas reflexións e por traballar o concepto de “Cidades para os nenos”.\nO sexismo designa actitudes que introducen desigualdade e xerarquización no trato que reciben as persoas sobre a base da súa diferenciación sexual. O sexismo ten consecuencias negativas para homes e mulleres. Limita as posibilidades como persoas e nega determinados comportamentos. “Sexismo, educación e coeducación”.\nPROGRAMA de TV Nº 664\nTÍTULO: A música e os nenos, “Ola, ola, lá!”\nDATA DE EMISIÓN: 15 de xaneiro de 2011


Cultura de paz e xestión de conflitos Archives - Page 4 of 9 - Kaidara\nEsta actividade xorde a partir do traballo feito con dúas aulas de nenos e nenas de 4 anos dentro da proposta Conectando mundos 2014-2015, co título “Cando os dereitos se frustran”, que aborda os dereitos sociais básicos. Neste cadro, descubrimos tamén o dereito de toda persoa a ter unha identidade propia e plural, que non implica…\nEsta experiencia parte do conto “O príncipe feliz” para reflexionar sobre os estereotipos e a necesidade de abrir as olladas e a nosa empatía perante as situacións de inxustiza social. A partir do traballo previo á asistencia á obra de teatro, e da lectura dunha adaptación do conto “O príncipe feliz”, reflexionouse co alumnado sobre…\nTraballar propostas pedagóxicas encadradas en procesos de creación reflexiva e cun sentido pedagóxico, co obxectivo de converter o centro nun espazo para as relacións, os encontros e os saberes compartidos desde planeamentos artísticos. É fundamental a creación dun clima que favoreza o desenvolvemento da identidade persoal e colectiva; a busca dunha mesma linguaxe pedagóxica, cuns…\nO feito de dar valor á AVALIACIÓN, entendida como o acto de escoitar o alumnado, e á aplicación dos seus resultados á práctica educativa, mobilizounos para, entre todos, iniciar unha busca en constante evolución da COMPETENCIA PERSOAL. “Non somos facedores senón buscadores de boas prácticas” “Os nosos verbos conxúganse en xerundio ao ser un proceso…\nA Escola Municipal de Pais e Nais de Coín comeza a súa andadura para dar resposta ao consumo de drogas que ocorre no municipio. Á referida escola nun principio só asisten nais preocupadas polas condutas de seus fillos e fillas e podería dicirse que neses momentos fundamentalmente se traballaba en prevención de condutas de risco.…\nOrganización e realización dun concurso de debates en todo o Centro para fomentar a expresión oral do alumnado. Esta iniciativa naceu ao constatar a necesidade de facer actividades que motiven os alumnos e alumnas a se expresaren oralmente perante o resto dos seus compañeiros e compañeiras, xa que a maioría das actividades que se impulsan…\nEducar de corazón é tomar consciencia do regalo de sermos mestres da mestría de emocionar corazóns con-viven no centro, no centro da alma. Educar de corazón é antepor a emoción e o sentimento ao programa e ao pensamento, despois segue a aventura de aprender, de ensinar. Os obxectivos esenciais desta experiencia son: Tomar consciencia da…\nA escola é o primeiro punto de contacto coa nova realidade para moitas crianzas inmigrantes. A chegada dos novos alumnos e alumnas ao centro escolar implica unha serie de desafíos: para as crianzas, xa que teñen que integrarse no menor tempo posíbel, e para o centro escolar, que deberá ser capaz de ofrecer unha resposta…\nMostrando 31-40 dun total de 89 recursos


Científicos xaponeses crean una planta de café cun 70% menos de cafeína | Consumer\nCientíficos xaponeses crean una planta de café cun 70% menos de cafeína\nPodería substituír no futuro ao café descafeinado industrial, máis caro e con menos sabor\nUn grupo de científicos do Instituto Nara de Ciencia e Tecnoloxía, en Xapón, creou una planta de café transxénica cun 70% menos de cafeína que una planta convencional, segundo publica a revista británica “Nature”.\nEstes expertos conseguiron reducir a actividade dos xenes responsables da cafeína na especie “Coffea Canephora”. Segundo explicaron, nun futuro esta planta podería cultivarse en cantidades suficientes como paira cubrir a crecente demanda global de café descafeinado.\nO café cuns niveis normais de cafeína pode aumentar a tensión ou producir palpitaciones, polo que algunhas persoas, especialmente as hipertensas, non poden consumilo. Por iso, moita xente ten que decantarse polo café descafeinado. Con todo, segundo os expertos, a súa produción é cara e o seu sabor non é considerado tan auténtico.\n“Por agora, o café descafeinado faise no contexto industrial, pero trátase dun proceso caro e o sabor do produto é pobre. Estes problemas poden solucionarse co deseño xenético de plantas de café”, sinalou Shinjiro Ogita, xefe do equipo de investigadores. “Si non se ten en conta a redución de cafeína, os grans de café xeneticamente modificados son exactamente iguais que os convencionais”, engadiu.\nEn definitiva, que esta planta pode ser a solución aos problemas dos afeccionados ao café que non poden tomalo por determinados problemas e que non desexan renunciar ao seu bo sabor.\ncafé cafeína Planta-gl


O recorte ao rango legal do galego que Casado leva no programa contradí varias leis de gobernos do PP - Praza Pública\nPablo Casado e Alberto Núñez Feijóo, nun acto de partido na Coruña en decembro de 2018 © PP\nA aposta é clara. Mesmo máis que a formulada polo PP galego hai unha década, cando regresou ao poder na Xunta prometendo rebaixar a presenza da lingua galega no ensino e nos procesos selectivos da Administración autonómica, como finalmente sucedería aínda que por baixo do anunciado en campaña. O programa electoral dos populares para as eleccións xerais do 28 de abril, presentado este luns por Pablo Casado, promete abertamente rebaixar o rango legal dos idiomas oficiais diferentes do castelán e faino mesmo contradicindo varias leis aprobadas baixo gobernos do PP tanto en Galicia como en España.\nA promesa de que non teñan "carácter oficial" os os "actos administrativos" en galego se non son traducidos ao castelán contradí en boa medida a Constitución e tamén normas aprobadas polo Executivo de Rajoy en 2015\nXunto á promesa dunha paralización das transferencias de competencias ás autonomías e outras medidas en clave recentralizadora os de Casado anuncian a súa intención de aprobar unha "lei orgánica de uso do castelán como lingua oficial do Estado" e avanzan algúns dos seus contidos. Baixo o epígrafe Comprometidos con el fortalecimiento de la nación aseguran, por exemplo, que "só terán carácter oficial aqueles actos administrativos que se realicen, cando menos, en castelán", polo que calquera texto en galego sen tradución anexa non sería aceptado en ningunha Administración. Aseguran, ademais, que nese novo marco o castelán sería a "única lingua cuxo coñecemento" tornaría en "imprescindible" para "o acceso a un emprego público".\nAínda que o programa electoral non o menciona abonda ollar á lexislación vixente nestes ámbitos para concluír que a realización do plan de Casado traería consigo a desmontaxe de parte do corpo lexislativo que avala a cidadanía para relacionarse coas Administracións públicas en linguas oficiais que non sexan o castelán. Isto é, contradicir en boa medida o espírito do artigo 3 da Constitución e a lexislación que se apoia nel.\nDúas das leis aprobadas durante o Goberno de Rajoy que cumpriría modificar para rebaixar o rango legal do galego, como promove Casado CC-BY-SA Praza Pública\nA lei do procedemento administrativo fixa o dereito a "utilizar as linguas oficiais no territorio da súa comunidade autónoma" e o Estatuto do emprego público "garante a atención ao cidadán na lingua que o solicite sempre que sexa oficial no territorio"\nNo ámbito estatal dúas das leis máis recentes das que o programa de Casado renega pola vía dos feitos proceden, precisamente, da lexislatura na que o PP de Mariano Rajoy gobernou con maioría absoluta. Unha é a nova redacción do Estatuto Básico do Empregado Público, que viu a luz en outubro de 2015. Esa norma fixa entre "os principios de conduta" do persoal ao servizo das Administracións a obriga de "garantir a atención ao cidadán na lingua que o solicite sempre que sexa oficial no territorio" e que as Administracións deben "prever a selección dos empregados públicos debidamente capacitados para cubrir os postos de traballo nas comunidades autónomas que gocen de dúas linguas oficiais".\nTamén é de outubro de 2015 a vixente lei de Procedemento Administrativo Común das Administracións Públicas, é clara no que atinxe aos dereitos da cidadanía a utilizar todas as linguas oficiais ao relacionárense coa Administración, pero tamén a respecto da validez oficial dos escritos redactados en galego, euskera ou catalán. Non en van, o artigo 13 fixa entre os "dereitos das persoas nas súas relacións coas Administracións públicas" o de "utilizar as linguas oficiais no territorio da súa comunidade autónoma" segundo a lexislación vixente.\nA lexislación estatal vixente deixa claro que a cidadanía "tamén" pode utilizar nos procedementos administrativos os idiomas oficiais diferentes do castelán\nO artigo 15 desa lei detense especificamente no idioma a empregar nos procedementos administrativos. Fixa que a lingua dos procedementos na Administración Xeral do Estado "será o castelán", pero explica tamén que "os interesados que se dirixan aos órganos" da Administración estatal "con sede nun territorio dunha comunidade autónoma poderán utilizar tamén a lingua que sexa cooficial nela". Neses casos "o procedemento tramitarase a lingua elixida polo interesado" e só en caso de conflito o procedemento transcorrerá en castelán.\nA lei do procedemento administrativo do ano 2015 detalla deixa tamén claros un dos aspectos aos que atinxe o plan recentralizador de Casado. Nos procedementos administrativos de comunidades autónomas, deputacións e concellos "o uso da lingua axustarase ao previsto na lexislación autonómica correspondente", di a norma. Alén destas leis sectoriais, a Administración do Estado ten outros compromisos aos que axustarse, como a Carta Europea das Linguas Rexionais ou Minoritarias\nNas leis galegas\nA lexislación galega tamén se vería abertamente cuestionada no caso de que o plan de Casado saíse adiante. A primeira, a lei de normalización lingüística de 1983, aprobada naquela altura por unanimidade durante o primeiro goberno de Alianza Popular -dous membros deste grupo non asistiran á votación, un deles era Rajoy-. Esta norma, entre outros aspectos, evidencia que "as actuacións administrativas en Galicia serán válidas e producirán os seus efectos calquera que sexa a lingua oficial empregada". Isto é, as comunicacións oficiais en galego son plenamente válidas, igual que as ditadas en castelán.\nA lei de normalización lingüística evidencia que "as actuacións administrativas (...) serán válidas e producirán os seus efectos" tanto en galego como en castelán\nEse principio xeral veu sendo aplicado, con maior ou menor intensidade e con máis ou menos eivas, en toda a historia da autonomía. Mesmo cando, tras regresar ao poder en 2009, o PP de Alberto Núñez Feijóo modificou a lei de función pública para eliminar a obriga de realizar cando menos un exame en galego en cada proceso selectivo. Aquela reforma, aínda en vigor, estipula que nas probas selectivas da Xunta e dos concellos "incluirase un exame de galego, agás para aqueles que acrediten o coñecemento da lingua galega" co correspondente certificado.\nComplexo administrativo de San Caetano, sede central da Xunta CC-BY-SA Praza Pública\nA lei de servizos públicos do 2015 reitera o "dereito" a relacionarse coa Administración en galego ou castelán e sinala a galega como "lingua de uso normal e preferente" nos procesos habituais da Xunta\nOs principios xerais que Casado cuestiona están presentes en múltiples leis galegas. Por exemplo, en tres das máis recentes que regulan a Administración xeral e a súa relación como a cidadanía, como a lei de garantía da calidade dos servizos públicos do ano 2015, a cal evidencia como dereito das persoas usuarias destes servizos o de "utilizar e ser atendidas, segundo a súa escolla, na lingua galega ou castelá". Ademais, agrega que o galego é a "lingua de uso normal e preferente en todas as actividades relacionadas coa organización e prestación dos servizos públicos".\nTamén en 2015 a lei do emprego público, na liña do estatuto básico, fixa a obriga do persoal público de "garantir á atención aos cidadáns na lingua oficial (...) que soliciten" e, para garantila, regula os requisitos lingüísticos para acceder ao emprego público na liña do fixado na lei da función pública. Así, reitera que as persoas que non teñan "acreditado o coñecemento da lingua galega" deben facer "un exame de galego" no marco da oposición. Estas probas, non obstante, adoitan ter unha escasa dificultade.\nFeijóo, durante a súa entrevista en Antena 3 © Atresmedia\nOs avances logrados polo Goberno vasco para acelerar transferencias de competencias contempladas no Estatuto de Autonomía de Euskadi no marco das negociacións do PNV co Executivo central serviron a pasada semana á Xunta para recuperar o discurso do agravio territorial. Supuña unha "discriminación", afirmou Alberto Núñez Feijóo, que o Goberno de España impulse o traspaso dun treito da autoestrada AP-68 a Euskadi mentres Galicia agarda pola AP-9, o cal foi reactivado no Congreso o pasado decembro tras telo bloqueado dous anos o gabinete de Mariano Rajoy, pero que volveu frear coa fin da lexislatura.\nO presidente da Xunta di concordar coa "moratoria" nos traspasos que o PP inclúe no seu programa electoral porque "se está discutindo a independencia dunha parte de España, despezar España"\nApenas catro días despois desa protesta do presidente galego o líder do seu partido, Pablo Casado, presentou o seu programa para as eleccións, no que destaca, baixo o epígrafe Comprometidos con el fortalecimiento de la nación, unha aposta por rebaixar o rango legal dos idiomas oficiais diferentes do castelán. E, xunto a ela, a promesa de recentralizar o Estado mediante unha "moratoria" que "paralizará a cesión de novas transferencias ás comunidades autónomas". Ao quinto día, Feijóo amosouse a prol desa promesa do seu partido.\nPreguntado ao respecto durante unha entrevista en Antena 3 o presidente da Xunta matizou que no programa electoral do seu partido non viu "a palabra recentralización", pero si "unha moratoria para facer transferencias ás comunidades autónomas". A este respecto si se amosou de acordo, porque "se o que se está discutindo é a independencia dunha parte de España, despezar España", dixo en referencia a Catalunya, "non parece que o máis prioritario siga sendo facer transferencias".\nGalicia aínda ten sen desenvolver competencias contempladas no Estatuto de Autonomía e non recibe ningún traspaso novo dende 2008\nAsí e todo, a xuízo de Feijóo a medida formulada por Casado non é realmente de tanta importancia, toda vez que "a inmensa maioría das transferencias están feitas" e ademais "neste momento non vexo que na rúa estea pedindo facer máis transferencias". Daquela, reflexiona, o que corresponde "neste momento" é "sentar para ver como coordinamos o Estado máis descentralizado do mundo". O que non comparte, agrega, é a posible devolución de competencias que o programa do PP tamén promete facilitar.\nAs palabras do presidente da Xunta a prol desta "moratoria" nos traspasos chegan nun contexto no que a transferencia da AP-9 é unha das principais, pero non a única que Galicia ten pendente. Non en van, o propio PP galego chegou a identificar no Parlamento xunto co resto de grupos ata 70 áreas competenciais pendentes de traspaso, moitas delas contempladas no Estatuto de Autonomía e outras, ligadas a normas vixentes como a de tráfico, imprescindible para despregar a policía galega contemplada por lei dende 2007. Galicia, en calquera caso, non recibe competencias novas dende 2008.


The Waylanders xa fala galego no seu novo adianto – Revista Morcego\nA modo de aperitivo e adiantando parte do contido que chegará coa actualización programada para a semana que vén a The Waylanders, Gato Studio acaba de publicar un novo vídeo no que vemos por vez primeira a cidade de Compostela e a súa Catedral, pero tamén podemos oír o narrador en galego.\nO parche do 25 de xaneiro que está por chegar engadirá as localizacións ao galego e ao castelán —amais de alemán, ruso, francés e chinés simplificado—, e permitirá unha apertura máis que intersante da xogabilidade a aqueles que non teñan demasiado bo trato co inglés.\nO novo tráiler de The Waylanders amosa Compostela como unha cidade próspera, dirixida pola Iglesia, onde comerciantes, agricultores e artesáns reúnense baixo a seguridade do poder relixioso, malia que semella que non é un verdadeiro refuxio para aqueles conectados cos costumes celtas e o uso da maxia.\nDesde o estudio indican que «todos os edificios viran ao redor da Catedral, representada na súa versión románica, tanto no exterior como no interior, e con numerosos detalles como o Pórtico da Gloria ou o popular botafumeiro».\nDesde Gato sinalan que as dúas versións do vídeo foron dobradas por un reputado actor de voz do mundo audiovisual como é Antonio Esquivias, coñecido polos seus papeis en videoxogos como Borderlands 3 (FL4 K) e Assassin’s Creed Valhalla (Rey¡i Rhodri) ou en series como Os Simpson (Actor Secundario Bob) ou Frasier.\n«Sabemos que os xogadores están ansiosos por saber que vai pasar a continuación e temos ganas de que a xente poida explorar a Galicia medieval», explica o director creativo do proxecto, Sergio Prieto. «Agardo que esta pequena mostra do que está por vir manteña a todos os xogadores emocionados. O Early Access foi unha parte importante do desenvolvemento do gameplay que acompaña a esta historia de ambientación celta que quixemos contar e que ten tanto que ver coa nosa terra, Galicia, e as súas lendas».\nActualmente dispoñible en acceso anticipado para Steam e GOG, a versión final de TheWaylanders ten prevista a súa saída en ambas as dúas plataformas en primavera de 2021.\nA continuación tes unha galería con diferentes imaxes desta Compostela medieval:


Os chanzos: OUTRA VOLTA POLOS MUSEOS CURIOSOS\nUn medio parente arxentino andou estes días percorrendo España á busca de información sobre os seus antepasados e, á vista do que escribín a semana pasada, mándame unha foto da porta da “Casa Museo Miguel Pellicer”, en Calanda. Seica non puido visitala por estar pechada, pero quen queira saber algo do seu milagroso contido pódeo ver na wikipedia.\nOutro amigo pídeme máis datos sobre os museos visitados por Orhan Pamuk en todo o mundo. Son unha cantidade enorme, pero para compracelo dareille un rápido repaso.\nSegundo o escritor turco, detrás de toda a sabedoría da civilización encóntranse os museos. A el interésanlle as coleccións que ninguén se molesta en visitar. Nunha xira de preto de seis meses polos Estados Unidos seica visitou douscentos setenta e tres museos, entre eles o da Tecnoloxía Xurásica de Los Ángeles, o Museo Ava Gardner, de Smithfield, en Carolina do Norte, a colección de latas de refrescos e cervexas do Museo de Envases e Publicidade de Bebidas, preto de Nashville, o Museo da Traxedia na Historia Estadounidense, en St. Augustine, Florida, onde está o Buick de 1966 no cal morreu Jayne Mansfield. Ou o Museo das Luvas, en Manhattan, que lle fixo lembrar o Museo Sentimental, dentro do Museo Frederic Marés, de Barcelona, con prendedores de pelo, chaves, abanos, frascos de perfume, colares e bolsos.\nEn París visitou o Museo de Edith Piaf; o Museo da Prefectura de Policía; o Museo Jacquemart André; o Museo de Correos; o Museo do Servicio de Obxectos Perdidos; o Museo do Tabaco; o Museo Nissim de Camondo, un levantino de orixe estambulí; a Casa Museo de Maurice Ravel, onde se emocionou diante do cepillo de dentes do compositor, as súas cuncas de café, os seus bonecos, os seus xoguetes, unha gaiola de ferro cun reiseñor tamén de ferro que cantaba... O Museo Gustave Moreau visitouno simplemente porque Proust menciona con aprecio a ese pintor. No Museo da Vida Romántica pasou moito tempo diante do mecheiro de George Sand, das súas xoias, dunha crecha de cabelo grampada nun papel...\nTamén en Francia visitou o Museo de Cazelles, preto de Lyon, unha antiga fábrica de chapeus, onde admirou a súa colección de sombreiros de home e muller. O Museo do Perfume, en Grasse, no cal pasou outro día completo. O Taller-Museo de Cézanne, en Aix-en-Provence. O Museo do Tempo, en Besançon, con impresionantes reloxos silenciosos. O Museo Marcel Proust, en Illiers-Combray, etc.\nEn Agrigento, Sicilia, estivo na Casa-Museo de Pirandello. En Calcuta visitou o Museo Tagore. En Helsinki estivo no Museo da Cidade, que lle deu ideas para a súa propia galería con, entre outras, unha boa colección de frascos de medicinas (No seu “Museo da Inocencia” Pamuk expón baixelas, cuberterías, menciñas, unha colección de saleiros reunida ó longo de oito anos...)\nEn Stuttgart, no Württemberg Landesmuseum, tamén sacou ideas na súa colección de barallas, aneis, colares, xogos de xadrez e óleos. No Museo Histórico de Goteborg sentouse a ver con calma porcelanas e pratos traídos pola Compañía das Indias Orientais. A Brevik, en Noruega, foi só por ver a oficina de correos tres veces centenaria, o estudio de fotografía e a vella farmacia, alí expostas. En Trieste visitou o Museo do Mar. En La Ceiba, no Caribe, foi ver o Museo de Insectos e Bolboretas. En China visitou o Museo da Medicina China, en Hanzhou. En Amberes, no Museo Rockox, comprendeu que no interior das casas pequenas e silenciosas se incrustan os obxectos do pasado coma se fosen a súa alma.\nEn Viena visitou o Museo Freud. En Haarlem, Holanda, admirou a colección de minerais e fósiles do Museo Tyler. No Museo das Cousas, en Berlín, decatouse de que con intelixencia e sentido do humor pódese reunir de todo. No Museo Dostoyevski, de San Petersburgo, fíxolle gracia que a única peza auténtica era un sombreiro, ó lado do cal unha nota dicía: “Pertenceu realmente a Dostoyewski”. E na mesma cidade descubriu que o Museo Nabokov está ubicado nun local onde na época estalinista estaba a Oficina da Comisión de Censura.\nAquí deixo a cousa, porque hai para todos os gustos e se continúo non vaia quedar espacio para ninguén máis. E non pode ser así.


Que é o SEO orgánico? | Martech Zone\nQue é o SEO orgánico?\nVenres, marzo 7, 2014 Sábado, xaneiro 14, 2017 Douglas Karr\nSe queres comprender a optimización de motores de busca, realmente tes que deixar de escoitar aos da industria que buscan sacar proveito dela e simplemente reducilo ao consello de Google. Aquí tes un gran parágrafo da súa guía inicial para a optimización de motores de busca:\nAínda que o título desta guía contén as palabras "motor de busca", queremos dicir que debes basear as túas decisións de optimización ante todo no que é mellor para os visitantes do teu sitio. Son os principais consumidores do teu contido e están a usar motores de busca para atopar o teu traballo. Centrarse demasiado en axustes específicos para obter unha clasificación nos resultados orgánicos dos motores de busca pode non entregar os resultados desexados. A optimización de motores de busca consiste en poñer o mellor pé do seu sitio no que se refire á visibilidade nos motores de busca, pero os seus últimos consumidores son os seus usuarios, non os motores de busca.\nGoogle ten sólidos consellos en contratando ao seu próximo consultor de SEO, tamén. O meu consello aos clientes é bastante sinxelo ... utiliza unha plataforma coas ferramentas que Google habilitou e, a continuación, crea, comparte e promove ese contido a través dunha gran estratexia de mercadotecnia. Isto infografía de SEO Sherpa ilustra ben a estratexia.\nUnha nota sobre isto, a infografía advirte contra o contido duplicado. Duplicar contido podería ser un problema se non está a empregar ligazóns canónicas para empurrar a autoridade ao artigo orixinal, pero Google non o penaliza.\ntags: automatizacióncloakingpáxinas de entradacontido duplicadogoogle +texto ocultoKeyword stuffingintercambios de ligazónsligar granxasligar spamseo fabricadoseo orgánicopublicacións de blog de pagoligazóns de pagooptimización de motores de buscaoptimización de motor de procuraSEOcontido delgado\nPor que as mulleres son o verdadeiro poder detrás das redes sociais\nO disruptor na automatización do marketing\nMar 10, 2014 en 7: 11 AM\nGrazas por compartir a infografía Douglas! Simplemente resume o que necesito sobre os conceptos básicos de SEO orgánico.\nMar 11, 2014 en 9: 00 PM\nDouglas, gústame moito o punto de non manipular os buscadores. Crear un bo contido como indican as túas infográficas consiste en facer o traballo para crear contido valioso que faga feliz a Google pero, o máis importante, que faga felices aos teus lectores. En definitiva, trátase dos lectores. Gústalles e sacan valor del, volven e recomendan aos seus amigos. Demasiados comerciantes hoxe ensinando estratexias rápidas que non teñen poder de permanencia. Boa información. Grazas por compartila.\nMar 15, 2014 en 5: 26 AM\nXusto en @disqus_3MEg2e280Z:disqus! A clasificación na busca é un xogo a longo prazo e o subproduto do marketing de contidos. Hai poucas (se as hai) tácticas rápidas que xeren resultados de SEO duradeiros na web semántica.\nMar 15, 2014 en 5: 12 AM\nGrazas por compartir isto cos teus lectores Douglas. Espero que lle saquen valor 🙂 James ~ SEO Sherpa\nMar 27, 2014 en 9: 19 AM\npost marabilloso ... realmente, só se debe seguir o SEO orgánico xa que o SEO fabricado traeríalle éxito a curto prazo, pero non durará moito. O SEO orgánico ofrécelle bos resultados prolongados.\nDec 2, 2014 en 2: 35 AM\nUn sitio web creado sen recheo de teclado e contido fino: isto é SEO orgánico? Isto é novo para nós e é unha boa información! Durante todo o tempo, moitos estiveron introducindo no SEO fabricado e este é un espertar, especialmente que o orgánico debería ser realmente o que hai que usar.


Escolas de portas abertas: O Castro British International School – A Movida\nUn dos peores problemas que podemos atopar á hora de aprender unha nova lingua é empezar con mal pé. Saber inglés é unha competencia que pode abrir moitas portas, tanto a nivel laboral como persoal. Aprender un idioma estranxeiro non é doado e, cando os métodos non son os axeitados, podemos quedar no intento.\nO centro O Castro, primeiro colexio británico de Vigo, pon á disposición do alumnado unha plena inmersión lingüística en inglés desde o primeiro día, con profesores nativos. Certificado pola Asociación Nacional de Colexios Británicos en España (NABSS), acreditado polo British Council, homologado pola Xunta de Galicia, e seguindo o National Curriculum inglés, este centro situado no concello de Mos ofrece un sistema educativo moi personalizado, que fomenta o pensamento crítico, a investigación e as experiencias prácticas, onde non importan tanto os contidos senón as competencias e as habilidades de cadaquén.\nÉ o único colexio oficial británico de Galicia que ofrece todas as etapas educativas. A aprendizaxe é dinámica, interactiva e altamente motivadora. Na primeira etapa de educación infantil, coñecida en inglés como early years, cada cativo aprende ao seu ritmo, unha aprendizaxe propia e distinta. Os resultados académicos obtidos no remate da etapa escolar están catalogados como excelentes, e proba desa excelencia son algúns dos recoñecementos obtidos a nivel internacional: segunda promoción de graduados cun 100 % de presentados e aprobados; unha nota media de 12,1 puntos sobre 14, destacando dúas cualificacións de 13,95 ou a mellor nota de España nos IGCSE; entre outros logros.\nNeste centro apréndese a falar en público, realízanse representacións escénicas e trabállase en equipo. Anímase a compartir, apréndese a esperar e respéctanse as normas e as rutinas establecidas. Aquí cóbrense, por suposto, as sete áreas de aprendizaxe académica da etapa infantil: comunicación e linguaxe, coñecemento do medio, desenvolvemento matemático, artístico, físico; desenvolvemento persoal, social e emocional; lectura e escrita. Ademais, o centro dispón para o alumnado programas de estancia no estranxeiro e xornadas educativas internacionais, como olimpíadas científicas e deportivas, grazas a pertencer ao prestixioso grupo Globeducate.\nPara saber máis sobre este proxecto educativo a semana de portas abertas, do luns 14 ao venres 18, é unha oportunidade. A solicitude para a visita pode facerse a través da web deste centro.\nPortas abertas: do luns 14 ao venres 18 inscrición na web do centro.\n986 200 028 | 608 735 207\nCamiño de San Cosme, 1 San Pedro De Cela (Mos)\nbilingüe colegio bilingüe Vigo colexios ecoller colexio especialescolas mejores coles de Vigo mellores colexios de Vigo O castro British International School o castro british school puertas abiertas Vigo xornadas de portas abertas


O rexedor rianxeiro paraliza as obras da rotonda do colexio Castelao | Canal Rías Baixas\nO rexedor rianxeiro paraliza as obras da rotonda do colexio Castelao\nRIANXO > O alcalde de Rianxo ordenou a paralización das obras de construción da rotonda nas inmediacións do colexio Castelao, á espera da xuntanza que manterá este vindeiro sábado o Delegado da Consellería de Educación con representantes da ANPA deste centro educativo, que levan mobilizándose nas últimas semanas, preocupados ante a posible falla de seguridade na zona.\nA polémica xurdida en Rianxo a raíz da construción dunha rotonda nas inmediacións do colexio Castelao, e que enfronta á Asociación de Nais e Pais de Alumnos deste centro educativo e ó propio concello, continúa. Ante a negativa dos proxenitores a que esta obra vaia adiante, ó considerala prexudicial para a seguridade dos seus fillos, o alcalde Pedro Piñeiro trasladouse este mércores á Coruña para manter unha xuntanza co Delegado da Consellería de Educación, Pedro Armas, así como tamén con representantes da Deputación Povincial da Coruña, organismo encargado da execución das obras.\nDespois de varios encontros a decisión acadada non foi outra que a de paraliza-los traballos de construción desta rotonda como pretendían os pais dende un primeiro momento. Deste xeito está prevista unha visita á localidade para o vindeiro sábado do Delegado da Consellería de Educación, que manterá unha reunión con representantes da ANPA do colexio Castelao e analizar unha posible solución a este problema.\nÁ espera do que aconteza nesta xuntanza o colectivo de pais ten en mente continuar coa convocatoria de mobilización realizada para este vindeiro domingo.Unha protesta que arrancará na Praza Castelao, xunto ó concello, para rematar onde está ubicada a rotonda.\nOs membros da ANPA deste centro educativo levan a cabo tamén unha campaña de recollida de sinauturas, tanto polo casco urbano como polas parroquias do municipio e entregarán escritos en contra da obra no concello, na Deputación da Coruña e na Consellería de Educación.\nArtigo anteriorAs obras de abastecemento de auga a Cespón estarán rematadas no prazo previsto\nSeguinte artigoRibeira terá tamén esta fin de semana a súa ‘feira de rebaixas’\nUn estudo sitúa as comunicacións como o principal factor negativo da...


Ricardo de Barreiro recala este venres en Boiro co seu espectáculo poético A+A – O Barbanza\nRicardo de Barreiro recala este venres en Boiro co seu espectáculo poético A+A\nO actor e escritor Ricardo de Barreiro (Merelle, Lousame, 1974) anda estes días na súa terra facendo unha homenaxe á poesía en si mesma e a todas as expresións artísticas que poden ser combinadas felizmente coa escrita. Primeiro na Biblioteca de Rianxo (o día 24), logo na Casa da Cultura de Outes (o 25) e agora, este venres, no Centro Social de Boiro (o 31 de xaneiro).\nO fío temático da xira por estes concellos é a presentación da A+A, unha performance poética que é unha viaxe en dúas etapas: comeza sendo a presentación dun audiolibro para internarse de cheo nas páxinas do mesmo.\nMáis en detalle, a intervención A+A narra a historia de “dous peixiños autodidactas aprendendo a amar, dous seres anónimos que deciden contar a súa propia historia anónima de amor”. A sesión,un espectáculo-viaxe para público adulto, ten unha duración aproximada de unha hora e quince minutos, e artéllase como dixemos en dúas partes: unha primeira parte na que, “de xeito informal e distendido”, se explica o porqué e o como se fixo este audio-caderno de artista, e unha segunda parte na que, despois de apagar todas as luces do espazo, faise unha lectura dos poemas de A+A dun xeito “intimista e emocionante”.


A minaría, clave para o desenvolvemento sustentable | Camara Oficial Minera de Galicia\nAsistimos a unha nova revolución liderada polas tecnoloxías da información e a loita contra o cambio climático, a implantación de enerxías renovables e a electrificación de vehículos. Iso provoca un aumento exponencial da demanda de materias primas minerais.\nPara garantir o seu abastecemento a Unión Europea lanzou medidas destinadas a fomentar a explotación dos xacementos europeos, a reciclaxe, a substitución e a incrementar o poder negociador fronte aos países produtores.\nAdemais, segundo Nacións Unidas, a minaría pode liderar a consecución dos seus obxectivos de desenvolvemento sustentable, xerando emprego e riqueza, garantindo que os beneficios se estendan máis aló da vida da mina, producindo un impacto positivo no medio natural, o cambio climático e o capital social.\nA minaría galega non é allea a isto: xerou hábitats naturais dignos de protección en Begonte, solo industrial en Salvaterra do Miño, infraestruturas verdes nas Pontes, solos de produción agropecuaria en Frades e Mesía ou infraestruturas para auga potable en Cerceda, xerando beneficios máis aló da vida da mina.\nApoiándose no coñecemento científico, con referentes internacionais como foi o Instituto Xeolóxico de Laxe, a Escola de Enxeñeiros de Minas e Enerxía da Universidade de Vigo, e docentes do tres universidades galegas, que contribuíron ao éxito dos proxectos mineiros e das súas rehabilitacións ambientais.\nCon todo, ante un novo proxecto mineiro, alármase á sociedade, alimentando o medo á réplica dun accidente ocorrido hai 20 anos a case 1.000 quilómetros e que non impediu aos veciños de Aznalcollar manifestarse en 2015 a favor da reapertura da súa mina.\nA mina de Touro estivo 13 anos producindo cobre, en peores condicións técnicas e un marco legal e ambiental máis laxo, o que non minguou o desenvolvemento agrícola e gandeiro da zona, nin prexudicou o marisqueo na ría de Arousa.\nO medo a un accidente debe manternos vixiantes para esixir as garantías que minimicen o risco e contribúan á compatibilidade ambiental, territorial e social dun proxecto. Pero non debe ser xustificación suficiente para rexeitalo. E menos sen coñecer o ditame dos técnicos da Administración.\nDas 26 materias primas minerais críticas para a industria segundo a UE, en Galicia dispomos de indicios, recursos ou reservas de 8. A súa posta en valor diminuiría a dependencia exterior e permitiría a instalación de industrias tecnolóxicas, atraídas pola proximidade aos centros produtivos e a garantía de subministración, que ademais de xerar riqueza, demandan profesionais cualificados no ámbito rural. Isto podería colocar a Galicia na vangarda tecnolóxica na loita contra o cambio climático e contribuiría decisivamente á consecución dos obxectivos de desenvolvemento sustentable.\nDirector da Cámara Oficial Mineira de Galicia